b'\n_START_ARTICLE_\nProjekt Manhattan\n_START_PARAGRAPH_\nProjekt Manhattan je bilo ime skrivnega voja\xc5\xa1kega projekta med drugo svetovno vojno. Namen tega projekta je bil, da ZDA v sodelovanju z Zdru\xc5\xbeenim kraljestvom in Kanado kot prve na svetu izdelajo atomsko bombo. V tem \xc4\x8dasu so se zavezniki bali, da bi Nemci in njihovi strokovnjaki izdelali podobno uni\xc4\x8devalno oro\xc5\xbeje. Vodje raziskav so bili fizik Julius Robert Oppenheimer, vodja fizikalnega oddelka, Hans Albrecht Bethe, vodja teoreti\xc4\x8dnega dela, in general Leslie R. Groves. Po vojni se je izkazalo, da je bila bojazen zaveznikov odve\xc4\x8d, saj so uspeli Nemci usposobiti le majhen jedrski reaktor in tudi \xc5\xa1e niso na veliko razmi\xc5\xa1ljali o jedrskem oro\xc5\xbeju, saj naj bi bilo tedaj to le zapravljanje energije in dragih surovin._NEWLINE_Rezultat Projekta Manhattan je bil na\xc4\x8drtovanje, izdelava in spro\xc5\xbeitev treh atomskih bomb leta 1945. Prvo, iz plutonija, z imenom Trojstvo (Trinity) so spro\xc5\xbeili 16. julija v pu\xc5\xa1\xc4\x8davi blizu Alamogordo v Novi Mehiki. Drugo, uranovo, De\xc4\x8dek (Little Boy) so odvrgli in spro\xc5\xbeili 6. avgusta nad Hiro\xc5\xa1imo na Japonskem. Tretja, spet plutonijeva, Debeluh (Fat Man), je eksplodirala nad Nagasakijem (Japonska), samo tri dni po eksploziji v Hiro\xc5\xa1imi._NEWLINE_V projekt so vklju\xc4\x8dili ve\xc4\x8d kot 130.000 ljudi, stro\xc5\xa1ki pa so zna\xc5\xa1ali blizu dve milijardi takratnih ameri\xc5\xa1kih dolarjev (20 milijard dana\xc5\xa1njih dolarjev).'